«Իմիտացիայի մեծ հմտություն է ձեռք բերել Հայաստանը միջազգային կառույցների հետ գործակցելու առումով, և, բնականաբար, այստեղ էլ այդ վտանգը գոյություն ունի, քանի որ բազմաթիվ փորձագետներ նշում են, որ Եվրամիության Արևելյան գործընկերության շրջանակներում դեռ չի կատարելագործվել վերահսկողական մեխանիզմները՝ իրավիճակի և բարեփոխումների գնահատման մեխանիզմները, և այստեղ լուրջ աշխատանք կա անելու նաև Եվրամիության կողմից։ Ես միշտ հակված եմ այս կարգի համաձայնագրերը որպես երկկողմանի հանձնառություն համարել, և Եվրամիության կողմից հանձնառություններից մեկը պետք է լինի այդ վերահսկման մեխանիզմների կամ, ավելի ճիշտ, գնահատման մեխանիզմների հստակեցումը։ Երկրորդը՝ դա մեր քաղաքական վերնախավի պատեհապաշտ լինելն է, մենք շատ անգամ տեսել ենք՝ ինչպես նույն մարդիկ դարձել են եվրոպամետ, հետո՝ եվրասիամետ, հետո նորից եվրոպամետ, այդ նույնը մենք տեսնում ենք և այսօր։ Այդ մարդկանց համար համաձայնագիրը միգուցե խորհրդանշական նշանակություն ունի, այսինքն՝ որևէ կոնկրետ գործողություններ, որևէ կոնկրետ ջանքեր իրենք չեն ենթադրում, և պարզ է, որ այդ կարգի վերաբերմունքը, եթե այն որոշումներ կայացնողների կամ ակտիվ մասնակիցների կողմից արձանագրվի այս փուլում, մենք չենք ստանա այն արդյունքները, որոնք ցանկանում ենք», - ասաց Երևանի մամուլի ակումբի նախագահը։